google/wiki40b huggingface dataset:
LOfavør

Historikk

Forbundene har alltid vært opptatt av sine medlemmers trygghet, også i privatlivet. LOfavør har sine røtter i de ulike forbundenes tilbud til medlemmene, som historisk startet med gravferdskassene, som ydte økonomisk bistand i forbindelse med medlemmers begravelser. Særlig etter andre verdenskrig ble tilbud i tilknytning til ferie og fritid stadig mer sentrale og omfattende. I 1967 ble innboforsikringen «Kollektiv hjem» innført.
I 1997 ble alle de ulike medlemsfordelene samlet under «LOfavør» etter vedtak på LOs kongress.

LOfavør Feriereiser

Ferie og fritid var et av de første områdene det ble tilbudt medlemsfordeler innen. Forbundene ønsket å tilby medlemmene et rimelig ferietilbud og i 1939 ble Norsk Folkeferie dannet. Ordningen ble lagt ned av tyskerne under andre verdenskrig, men ble startet opp igjen i 1947. Dette var starten på feriefordelene som ligger i LOfavør i dag.

Forsikring

De aller fleste medlemmer av LO-forbund er dekket av obligatoriske forsikringer. Den vanligste å være dekket av, er Kollektiv hjemforsikring. Den ble innført i 1967. Da hadde Nordmenn generelt dårlig råd og det å ha forsikring var ikke vanlig. Da forsikringen ble innført, ble det mye ståhei fra forsikringsselskapene. De var redd for å tape penger på den kollektive ordningen. Det første forbundet som innførte forsikringen kollektivt var Norsk Kjemisk Industriarbeiderforbund (NKIF). De måtte helt til høyesterett med saken. Etter et tap i retten fik de lov til å innføre Kollektiv Hjem - med den forutsetning at eksisterende medlemmer fikk mulighet til å reservere seg mot forsikringen.

Rekkevidde

I 2014 lanserte LOfavør apper i operativsystemene iOS og Android. Per 1. juli 2016 har denne nådd over 250 000 nedlastninger.
New York Comic Con

New York Comic Con er en årlig arrangert konvensjon dedikert til tegneserier, grafiske romaner, anime, manga, videospill, leker, filmer og TV. Den ble avholdt for første gang i 2006.

New York Anime Festival

New York Anime Festival er en anime- og mangakonvensjon avholdt årlig siden 2007 ved  Jacob K. Javits Convention Center. Det arrangeres av samme folk som New York Comic Con, og avholdes samtidig.
Prajñāpāramitāsūtraen i 18 000 vers

Prajñāpāramitāsūtraen i 18 000 vers
(devanagari: अदअस्हस्रिक्प्रज्प्रमित्स्त्र, sanskrit: aṣṭādaśasāhasrikāprajñāpāramitāsūtra, tibetansk: ཤེར་ཕྱིན་ཁྲི་བརྒྱད་སྟོང་པ།,    Wylie: 'phags pa shes rab kyi pha rol tu phyin pa khri brgyad stoq pa zhes bya ba theg pa chen povi mdo, mongolsk: qutuγ-tu bilig-ün cinadu kijaγar-a kürügsen arban mingγan silüg-tü kemegdekü yeke kölgen sudur,  kinesisk: ㆔會第㆔會序, pinyin: Sānhuì dì sānhuì xù) er en hellig tekst innenfor mahāyānabuddhismen. Den er en av de største mahāyānatekstene, og er en del av den omfattende litteraturen som kalles prajñāpāramitā.
Prajñāpāramitā er sanskrit og oversettes gjerne med «visdommens perfeksjon». En mer ordrett oversettelse er «visdommen (prajñā) som har trengt hinsides eller transcendert (pāramitā) verdens lidelse». Dette er et teknisk begrep som står sentralt i buddhismens ontologiske lære om «tomheten» (shūnyāta). Det er også den sjette av de seks pāramitās i mahāyānabuddhismen.
Prajñāpāramitā er også navnet på en bodhisattva eller «kommende Buddha», som personifiserer denne visdommen. I Kina er hun kjent som Guānyīn. Som en kvinnelig frelseskikkelse eller symbol på moderlighet, spiller hun en sentral rolle i retningen Det rene land.
Den store prajñāpāramitāsūtraen er en fellesbetegnelse på seks forskjellige tekster som varierer i lengde fra 8 000 til 100 000 vers, der hvert enkelt vers består av 32 stavelser. På grunn av emnets kompleksitet, er disse tekstene blitt tildelt hver sin artikkel.
Utgaven på 18 000 vers er bevart på sanskrit, og i oversettelser til tibetansk, kinesisk og mongolsk, hvorav den eldste er fra år 663 e.Kr. Dens eksegetiske tradisjon omfatter kommentarer, skrevet av indiske, tibetanske, sentralasiatiske og kinesiske forfattere.

Tibetansk oversettelse

Denne teksten ble oversatt til tibetansk. Originalen var et sanskrit-manuskript fra Nepal med tittelen Ārya ashtadasha-shāhasrikā prajñāpāramitā nāma mahāyāna sūtra (Den store mahāyāna sūtra ved navn prajñāpāramitā sūtra i 18 000 vers).
Fra tibetansk ble den oversatt til mongolsk omkring år 1600.

Kinesisk oversettelse

Under tittelen «Den tredje forsamlingens leksjon, den tredje forsamlingens sekvens» (Sânhuì dì sânhuì xù, ㆔會第㆔會序) utgjør den tekst nr 3 i Xuán Zăngs Prajñāpāramitā-bibliotek. Xuán Zăngs oversettelse har 31 kapitler og bestod av 58 bokruller.
Verdensmesterskapet i terrengsyklingsmaraton

Verdensmesterskapet i terrengsyklingsmaraton er verdensmesterskapet for maraton-grenen i terrengsykling, og ble opprettet av det internasjonale sykkelforbundet (UCI) i 2003. Rittet er blitt avholdt årlig i singelklasser for menn og kvinner. Rittet i 2003 ble organisert parallelt med VM i mountainbike og biketrial, men siden er det organisert som en selvstendig konkurranse.
Konverteringsoptimalisering

I digital markedsføring er konverteringsoptimalisering eller CRO, (Conversion Rate Optimization) en arbeidsmåte eller en metode der man benytter seg av analyse og user feedback for å forbedre nettstedets prestasjoner. Denne måten å arbeide på går ut på å benytte seg av sine besøkeres tilbakemeldinger og sin data for å finne alle forbedringsområdene som finnes på nettstedet sitt.
Kort forklart kan man si at konverteringsoptimalisering handler om å forbedre de besøkendes opplevelse på nettstedet og øke konverteringsraten. Områden i konverteringsoptimalisering er A/B tester, multivariant testing, AI testing og øvrige eksperimenter, implementering av clickmaps og heatmaps, UX fokusert design, evaluering av UX i eksisterende eller nytt design, dataanalyser, konverteringsfokuserte analyser etc.
Kykladisk sivilisasjon

Kykladisk sivilisasjon (også kjent som kykladisk kultur og kykladisk periode) var en tidlig bronsealder-kultur på Kykladene i Egeerhavet, fra omtrent 3000 f.Kr. til 2000 f.Kr.

Arkeologi

De første arkeologiske utgravningene i 1880-årene ble fulgt av systematisk arbeid av British School at Athens og av Christos Tsountas som undersøkte gravstedene på flere øyer i 1898-99 og innførte begrepet «kykladisk sivilisasjon». Interessen avtok så, men ble tatt opp igjen i midten av det 20. århundre da samlere konkurrerte om å få tak i figurer som så moderne ut og som lignet skulpturene til Jean Arp eller Constantin Brancusi.
Stedene ble plyndret og en handel med forfalskninger oppstod. Konteksten for mange av disse kykladiske figurene har dermed for det meste blitt ødelagt. Deres betydning blir kanskje aldri helt forstått. Et annet interessant og mystisk objekt er de kykladiske stekepannene. Mer nøyaktig arkeologi har avslørt de omtrentlige linjene til landbruks- og sjøfartskulturen som hadde immigrert fra Lilleasia rundt 5000 f.Kr. Tidlig kykladisk kultur utviklet seg i tre faser mellom ca. 3300-2000 f.Kr. da den ble sugd opp av den stigende innflytelsen til det minoiske Kreta.
Kulturen på fastlandet i Hellas som var samtidig med kykladisk kultur blir kalt helladisk.
5:2-dietten

5:2-dietten er en diett og en slankemetode.
Dietten går ut på å begrense kaloriinntaket med halvfaste to dager i uken. De to dagene skal maksimalt inntak være 500 kalorier per dag for kvinner, 600 kalorier for menn. Dette utgjør cirka en firedel av normalt dagsbehov.
De to fastedagene kan man også spise vanlig mat som fisk, kyllingfilet, grønnsaker og cottage cheese på grunn av proteiner. Det første som skjer hos personer som følger 5:2 dietten er at magen blir mindre. Deretter kan vekten gå ned med ca. én kilo i uken.
Dietten ble populær i Storbritannia etter et dokumentarprogram på BBC2 Eat, Fast and Live Longer (d.e. Spis, fast og lev lenger)  6. august 2012. Programmet er senere vist i mange land.
National Health Service i Storbritannia publiserte våren 2013 en artikkel om dietten på sin hjemmeside som forteller at det bare finnes begrenset belegg for vektreduksjon og at det ikke finnes bevis for økt livslengde hos mennesker (i motsetning til resultater fra dyre- og laboratoriestudier). Konklusjonen var: «Sammenliknet med andre typer vektreduksjonsprogram er fakta om 5:2 diettens sikkerhet og effektivitet begrensede. Om du overveier å prøve programmet bør du først rådføre deg med din lege om det passer for deg».
Phalangiidae

Utseende

Middelsstore til ganske store, langbeinte vevkjerringer. På farge er de ofte brunlige, gjerne med et mørkt "sal"-merke på ryggen. Kroppen og pedipalpene har ofte påfallende knøler eller pigger, for eksempel har arten dronningvevkjerring (Megabunus diadema) en krone av lange pigger på øyetuberkelen. Fremst på hodet, over chelicerene er det gjerne tre fremstikkende pigger. Chelicerene kan være forstørrede og ha et oppoverrettet horn, som hos hannen av hornvevkjerring (Phalangium opilio).

Levevis

Disse vevkjerringene er først og fremst åtseletere som spiser døde insekter og andre smådyr. De er vanlige i skog og i hager, og kryper ofte opp på vegger og gjerder. På fjellet finnes bare arten fjellvevkjerring (Mitopus morio), den kan til gjengjeld bli meget tallrik her om høsten. De har stort sett ett-årige livssykler og voksne individer finnes på ettersommeren og høsten. Noen arter, blant andre dronningvevkjerring (Megabunus diadema) er stort sett partenogenetiske, og hanner er ganske sjeldne.

Utbredelse

Familien er utbredt i alle verdensdeler. I nordområdene er denne den dominerende vevkjerring-gruppen.
Operasjon Angerens dager

Bakgrunn

Israel begrunnet den militære aksjonen som et svar på gjentatte rakettangrep fra Gaza mot israelske bosettinger inne i Gaza og mot israelske byer og landsbyer rett over grensen. Det er antatt at den utløsende årsaken var en hendelse som skjedde den 29.september da to skolebarn ble drept etter at en Hamas-rakett hadde landet i byen Sderot. Mange observatører mente imidlertid at den egentlige årsaken bak militæroperasjonen var at Ariel Sharon ville vise styrke før han trakk bosetterne ut av Gaza.
Det hadde i ukene før den israelske militæroperasjonen være økende uro og vold på Gazastripen. Det hadde vært en rekke dødbringende trefninger mellom partene. Den økende uroen kom trolig som en konsekvens av at den israelske regjeringens målsetning om å trekke både militære styrker og bosettere ut av Gazastripen i løpet av 2005. Det har blitt antatt at palestinske militante ville at verden skal få inntrykk av at israelerne ble jaget ut av Gazastripen, mens Israel på sin side var ivrig etter å ramme de militante så hardt som mulig før de trakk seg ut. Flere observatører i området mente at Ariel Sharon gjennomførte angrepet for å vise styrke før israelerne etter planen skulle trekke bosettere og soldater ut av Gaza.

Resultat av angrepet

Jabaliya og de to byene Beit Lahiya og Beit Hanoun var de stedene i Gaza som ble hardest rammet av det israelske angrepet. Hundrevis av palestinere mistet sine hjem. Rundt ett hundre hus ble jevnet med jorda, enda flere ble ødelagt. Rundt 50 verksteder og butikker langs hovedveien på Gazastripen var blitt ødelagt av stridsvogner og bulldosere. Lampestolper og el-kabler lå strødd langs veiene like etter at militæroperasjonen ble avsluttet. Store deler av området ble uten vann og elektrisitet.
Ta mitt liv (1947)

Handling

Når ektemannen til operasangeren Philippa Shelley blir tiltalt for drapet på sin tidligere kjæreste, leder hennes undersøkelser til en skole i Skottland og dens rektor.
Huset Saud

Saud (Al Saud) er den slekt som har gitt navn til Saudi-Arabia og som utgjør dets kongehus. Muhammed ibn Saud (død 1765) pleier å ansees som dets første overhode.
Abdul Aziz ibn Saud (1880-1953) var den første lederen for det moderne Saudi-Arabia. Bare Ibn Sauds sønner og sønnesønner og så videre kan bli konger av Saudi-Arabia.
Ved giftemål mellom Muhammad ibn `Abd al-Wahhabs datter og Muhammad bin Saud i 1744 har den saudiske historie fra begynnelsen blitt preget av et syn på islam knyttet til  wahhabismen (saudiene selv tar avstand fra denne betegnelse og foretrekker å kalle seg salafitter).
Narjan-Mar

Historie

Narjan-Mar ble grunnlagt som administrativt senter for det autonome området Nenetsk i 1932, i forbindelse med utbyggingen av Petsjora-kullfeltene. Bosetningen fikk bystatus i 1935. I Sovjettiden var Narjan-Mar en lukket by. Byen hadde tidligere store sagbruk, men de fleste er nå nedlagt. Etter sovjettiden har Narjan-Mar fått en mer internasjonal rolle, m.a. som administrativt senter for en av medlemsregionene i Barentsregionen.

Økonomi og næringsliv

Byen har havn for havgående skip, for trafikken fra Petsjora og ut i Barentshavet, og er også elvehavn for trafikken videre oppover Petsjora-elva. Narjan-Mar lufthavn har ruter til Arkhangelsk og Moskva, og med små dobbeldekkere ut på viddene. Byen er et viktig senter for fiske, de har fiske- og sagbruksindustri, og et slakteri for reinsdyr. Nenetsia har flere rike oljefunn, og både russiske og vestlige oljeselskaper har oppdrag i Narjan-Mar. LUKoil er i dag byens største arbeidsgiver.
Asylum (Disturbed-album)

Asylum er det femte albumet til heavy metal-bandet Disturbed.
Det ble lansert 31. august 2010.
Rindehallet

Rindehallet er en ishelling mellom Isingen og Egilnuten i H.U. Sverdrupfjella i Dronning Maud Land. Den ble fotografert fra luften av Den tyske antarktisekspedisjonen 1938–39 og kartlagt av norske kartografer etter landmålinger og flyfoto tatt av Maudheimekspedisjonen (NBSAE) (1949–52) og flyfoto av Den norske antarktisekspedisjonen 1956–60.
NM i judo 1985

NM i judo 1985 ble arrangert i Bærum 23.-24. mars (menn) og Asker 1. desember (kvinner).
Kongepokalene ble vunnet av Kay Otto Nilssen og Kristin Øygarden.
Odd Klaudiussen

Odd Klaudiussen (født 6. mai 1960) er en norsk avistegner og illustratør. Han har særlig tegnet for avisa Tromsø, og har tegnet 10000 avisillustrasjoner. Kludiussen kom på en åttendeplass i kåringen av Årets tromsøværing i 2007.
Let Me Go, Lover!

«Let Me Go, Lover!» er en sang skrevet av Jenny Lou Carson og Al Hill, under et pseudonym som ble brukt av Fred Wise, Kathleen Twomey og Ben Weisman.
Ann-Margret spilte inn sangen og ga den ut på albumet On the Way Up i 1962.
Bocaue

Bocaue (Bayan ng Bocaue) er en kommune i Filippinene. Kommunen ligger på øya Luzon og tilhører provinsen Bulacan. Folkemengden var på 119 675 innbyggere i 2015.
Byen ble grunnlagt i 1606.
Loews Cineplex Entertainment

Loews Theatres, også kjent som Loews Incorporated, ble stiftet av Marcus Loew i 1904. Det var den eldste kinokjeden som fortsatt var i drift inntil den ble slått sammen med AMC Theatres 26. januar 2006. Fra 1924 til 1959 var den også moderselskapet til Metro-Goldwyn-Mayer. AMC bruker fortsatt Loews-navnet i markedsføring.

Historie

Loew's Theatres Incorporated ble stiftet av Marcus Loew i Cincinnati i Ohio i 1904. Han startet en kjede med nickelodeon-kinoer som viste stumkortfilmer. Kort tid senere ble bedriften utvidet til å inkludere vaudeville-hus og overdådige kinopalasser. Loews kionoer befant seg over hele USA, men først og fremst på østkysten og i Midtvesten.
For å sikre seg kvalitetsfilmer til kinoene sine stiftet Loew Metro-Goldwyn-Mayer i 1924, ved å slå sammen Metro Pictures, Goldwyn Pictures og Louis B. Mayer Pictures. Loews Incorporated fungerte som en distribusjonskanal og moderselskap for Hollywood-studioet helt til de to selskapene ble tvunget til å skilles fra hverandre som følge av rettssaken United States v. Paramount Pictures, Inc.. Selv om de to selskapene ble delt i 1954 tok det fem år før dette ble fullført.
I 1985, da de offentlige reguleringene hadde avtatt noe, ble Loews-kjeden kjøpt opp av TriStar Pictures fra Loews Corporation. Loews Corporation var på dette tidspunktet et holdningsselskap som var eid av brødrene Robert og Laurence Tisch
Etter at Columbia Pictures hadde ervervet Tri-Star, og senere ble kjøpt opp av Sony i 1989, overtok også Sony alle Loews-kinoene. For en periode ble Loews driftet under Sony Theaters-banneret.
I 1994 inngikk Sony et partnerskap med Magic Johnson for å danne Magic Johnson Theaters, en minikjede av kinoer som var tilpasset bykjerner, spesielt i Los Angeles.
I 1998 ble Loews Theaters slått sammen med Cineplex Odeon Corporation for å danne Loews Cineplex Entertainment. Det sammenslåtte selskapet var en av de største filmviserne i verden, med kinoer i USA, Canada, Mexico, Sør-Korea og Spania. I 2001 måtte imidlertid selskapet erklære Chapter 11 som et resultat av Cineplex' økonomiske problemer.
I 2002 ble Loews Cineplex kjøpt opp av Onex Corporation og Oaktree Capital Management. De videresolgte igjen i 2004 til en privat investorgruppe som blant annet inkluderte Carlyle Group.
I 2005 ble det annonsert at Loews Cineplex slo seg sammen med AMC Theatres, hvorpå AMC-navnet skulle brukes. Loews-navnet skulle bli værende som et merkenavn i det nye selskapet. Da sammenslåingen ble gjort, hadde Loews totalt 198 kinoer med 2235 skjermer.
Taekwondo under Stillehavslekene 2015

Taekwondo under Stillehavslekene  2015. Taekwondo var en av flere sporter som var med i de femtende stillehavslekene som ble arrangert i Port Moresby på Papua Ny-Guinea i perioden 4. til 18. juli 2015. Det var sjuende gangen som taekwondo var med på programmet under stillehavslekene. Det ble konkurrert i åtte vektklasser for menn og åtte for kvinner. Australia ble beste nasjon med ni gullmedaljer foran Tahiti med fire.
Vehusknausen

Vehusknausen er en ås i Kristiansand kommune, Vest-Agder. Med sine 284,8 moh. er den det høyeste punktet i kommunen. Oftest regner den noe lavere Sletteheia som kommunens høyeste punkt, men den er kun på 277 moh., men har et utsiktstårn som gjør at en kommer høyere opp enn Vehusknausen.
Cato den eldre

Bakgrunn

Han var av en gammel plebeierfamilie, som var kjent for noen militære embeter, men ikke kjent for høyere embeter i republikken. Han ble oppdratt i tråd med sine latinske forfedre, til landbruket, som han viet sin tid til når han ikke var i militæret. Men etter å ha blitt tiltrukket av en kunngjøring av L. Valerius Flaccus, reiste han til Roma, der han ble kvestor i 204 f.Kr., aedil i 199 f.Kr., og konsul i 195 f.Kr. med sin gamle patron.
Cato den eldre skal ha avsluttet alle sine taler i senatet med setningen Ceterum censeo Carthaginem esse delendam, «For øvrig mener jeg at Karthago bør ødelegges».
Av hans mange skrifter er bare Om jordbruket bevart.
Catharinus Elling

Liv og virke

Elling studerte musikk og filologi. Han studerte piano og komposisjon i Leipzig 1877–78, men fullførte en cand. mag. eksamen i filologi ved universitetet i Kristiania i 1883. Han fikk statsstipendium, på anbefaling av Edvard Grieg og studerte musikk i Berlin 1886–87. Fra 1896–1908 var han lærer ved musikkonservatoriet i Oslo. Han var siden (1908–26) organist i Gamlebyen kirke.
Som komponist skrev han blant annet symfonier, en fiolinkonsert, kammermusikk, en opera og mer enn 200 sanger, det meste i perioden 1890-1905. I dag spilles verkene lite, men mange musikere som senere hørte til de mest fremtredende, som Fartein Valen, begynte sitt musikkstudium hos Elling.
Elling ble utnevnt til statsstipendiat i 1899, og drev et omfattende folkemusikk-innsamlingsarbeid i store deler av landet: Trøndelag, dalene i Oppland, Telemark og Setesdal. Samtidig med ham ble folkemusikksamleren Olav Sande også utnevnt til statsstipendiat, og de to «delte landet mellom seg»; Sande samlet musikktradisjon fra Sogn til Vest-Agder. Ellings mandat var å samle musikken, og også presentere den bearbeidet. Han utga en rekke notehefter med titler som Norske folkemelodier for klaver, Norske folkeviser for sang og klaver og Slåtter for fiolin og klaver. Både i samtid og ettertid har han møtt kritikk for sin vilje til å rearrangere folkemusikken i tråd med kunstmusikkens formspråk.
Han var bror av ingeniøren Ægidius Elling, som oppfant gassturbinen.
Baud

Baud (Bd) angir et antall informasjonsbærende, adskilte informasjonsenheter (symboler) i en informasjonsstrøm. Baud brukes for å angi informasjonshastighet (symbolhastighet) ved signaloverføring. 1 baud betyr 1 symbol per sekund. Ett slikt symbol kan representere flere bit. Baud er oppkalt etter Émile Baudot (1845–1903) som oppfant baudotkoden.
I eldre typer modemer overførte en ett bit per symbol, og baudraten tilsvarte bitraten. Da bithastigheten skulle økes over 2400b/s var en begrenset av det analoge telefonnettets frekvensbånd (300Hz-3300Hz) og kunne ikke fortsette å øke baudhastigheten tilsvarende. Løsningen ble da å overføre flere bit per symbol og beholde symbolhastigheten på 2400Bd. I f.eks. de populære 28800b/s modemene var baudraten 2400Bd og man overførte dermed 12bit per symbol. For å overføre 12bit per symbol måtte en ha 2^12=4096 forskjellige symboler å velge mellom hver gang et nytt symbol skulle overføres.
Det er også mulig å ha færre enn ett bit per symbol. Dette kan være aktuelt i lavhastighets krypterte og redundante kodesystemer. 
I dagligtale har baud feilaktig blitt brukt synonymt med bitrate og også i noen tilfeller synonymt med byterate. Baud og baudrate er fortsatt nyttige begreper som brukes av fagfolk innen kommunikasjonsteknolgi, men bør unngås brukt av folk flest. Årsaken til det siste er både menigmanns feilaktige bruk og forståelse av begrepet og at begrepene bitrate og byterate inneholder den nyttige informasjonen for den jevne bruker.
Baud skrives som SI-enheter, forkortet Bd (med stor B), og ellers baud med små bokstaver.
Kitale

Kitale (forkortet KTL) er en by og en landbrukskommune vest i Kenya beliggende mellom Mount Elgon og Cherangani Hills i en høyde av ca. 1900 meter over havet. Den hadde en befolkning på 106 187 ved folketellingen i 2009. Byen er administrativt senter i Trans-Nzoia fylke. De viktigste landbruksproduktene er solsikke, te, kaffe, pyrethrum, bønner og mais. Kitale er markedsplass for det lokale landbruket, og er også kjent for Kitale Museum og et senter for skogsjordbruk. Nasjonalparken Saiwa Swamp ligger nær byen. Byen ble grunnlagt i 1908 og fikk jernbane i 1926.
Robertsfors

Robertsfors er et tettsted i Västerbottens län i landskapet Västerbotten i Sverige. Det er Robertsfors kommunes administrasjonssenter. I 2010 hadde tettstedet 2 004 innbyggere.
Tettstedet har fått sitt navn etter grosserer Robert Finlay som var deleier i Robertsfors bruk som ble etablert i 1758.
Robertsfors IK og Robertsfors BK er lokale fotballklubber fra Robertsfors.
Keriya

Keriya eller Yutian (kinesisk: 于田县; pinyin: Yútián Xiàn; uigursk: كېرىيە ناھىيىسى / Keriye Nahiyisi) er et fylke i prefekturet Hotan i den autonome region Xinjiang i Folkerepublikken Kina.
Befolkningen var på 206 728 innbyggere i 1999.

Kulturminner

Ruinbyen Yuansha (Yuansha gucheng) fra det vestlige Han-dynastiets tid ble i 2001 tilføyd på Folkerepublikken Kinas liste over kulturminner.

Samferdsel

Kinas riksvei 315 løper gjennom området. Den fører vestover fra Xining i provinsen Qinghai til Kashgar (Kashi) i Xinjiang.